Martin Henriksen (DF), 2007-04-27:
Nu er det jo også fredag, så jeg har forståelse for, hvis ikke man er kommet op til tiden.
Det har jo været en hård uge.
Lovforslaget er en del af velfærdsaftalen og aftalen om udmøntning af globaliseringspuljen.
Med lovforslaget udvides uddannelsesstøtten med en særlig støtte i form af et udlandsstipendium, som højst skal gives i 2 år.
Udlandsstipendium kan bruges enten til studieophold som led i en dansk uddannelse eller til en uddannelse på kandidatniveau i udlandet af op til 2 års varighed.
Studerende ved uddannelser, der er udbudt efter bestemmelser i lov om erhvervsakademiuddannelser eller, som det vist stadig væk hedder, kortere videregående uddannelser, kan dog højst få udlandsstipendium til studieophold i 1 år.
Udlandsstipendiet kan højst svare til statstilskuddet til en tilsvarende uddannelse i Danmark.
Studieopholdet skal forhåndsgodkendes af den danske uddannelsesinstitution som fuld meritgivende i den danske uddannelse, og dermed sikres det, at den studerende ikke får lov til at rejse ud og studere på en uddannelse med et dårligere niveau end den danske uddannelse.
I en perfekt verden kunne man også håbe, at der rent faktisk kom et fagligt udbytte ud af udlandsopholdet.
Derudover foreslås det, at undervisningsministeren i samråd med videnskabsministeren og kulturministeren fastlægger oversigter over institutioner og uddannelser, hvortil der kan gives udlandsstipendium til uddannelser på kandidatniveau.
Det er hensigten, at disse oversigter skal indeholde de universiteter i udlandet, som har samarbejdsaftaler om udveksling af studerende med et dansk universitet samt et antal internationalt anerkendte universiteter.
Jeg vil også komme lidt ind på, hvad der har været væsentlige punkter for Dansk Folkeparti under forløbet.
Det har været en klar forudsætning, at ordningen ikke blev gennemført uden om de danske uddannelsesinstitutioner, herunder universiteterne.
Den studerende skal forankres i en dansk uddannelsesinstitution, og det synspunkt er imødekommet i lovforslaget, og det er vi selvfølgelig godt tilfredse med.
Vi er også godt tilfredse med, at regeringens oprindelige forslag om at finansiere hele uddannelser på f.eks. 4 eller 5 år i udlandet, ikke kom igennem.
Var regeringen kommet igennem med det, havde vi formentlig set en hjerneflugt fra danske uddannelsesinstitutioner.
Her var vi oprigtig bekymrede for statskassen og samfundets interesser på lang sigt, og vi noterede os med en vis forundring, at regeringen af ideologiske grunde tilsyneladende var villig til at spille hasard med vores nationale interesser.
Nogle gange tager globaliserings- og internationaliseringstankegangen helt over, og så ophører den sunde fornuft med at eksistere.
Her har regeringen et alvorligt problem, som desværre går igen flere steder i det politiske arbejde, og vi anser det for helt afgørende, at det ikke blev, som regeringen oprindelig ønskede og lagde op til.
Ydermere blev vi under drøftelserne gjort opmærksom på, at vi på grund af EU-retten risikerede at sende udenlandske studerende i Danmark tilbage til deres hjemland og dermed finansiere udenlandske studerendes uddannelse i udlandet – endnu et eksempel på EU’s klamme hånd, der uden hensyn til vores nationale interesser forsøger at blande sig i vores uddannelsessystem.
Heldigvis blev der fundet en løsning, så en englænder eksempelvis ikke med dette lovforslag kan få de danske skatteydere til at betale for sin uddannelse i England – og hvis seerne og andre er forvirrede på nuværende tidspunkt, så kan jeg sagtens forstå det.
Heldigvis blev det ikke sådan, og vi står med et udmærket lovforslag, hvor der er balance i tingene.
Der kan dog opstå en teoretisk mulighed for en uholdbar situation som følge af vores EU-medlemskab.
Sker dette, vil det være et alvorligt anslag mod et ellers fornuftigt og afbalanceret lovforslag, og det vil sætte spørgsmålstegn ved forliget som sådan.
Nu skal vi jo ikke tage sorgerne på forskud, og den løsning, som ministerierne har fundet frem til, kan jo være god nok.
I Dansk Folkeparti vil vi dog holde øje med en eventuel uhensigtsmæssig udvikling på området.
Men som sagt: Dansk Folkeparti støtter lovforslaget med disse bemærkninger og bekymringer.